
Ther nas noon other remedy ne reed, But took his leeve, and homward he him spedde; Let him be war, his nekke lith to wedde. How gret a serwe suffreth now Arcite! The deth he feleth thurgh his herte smyte; He weepeth, weyleth, cryeth pitously; To slen himself he wayteth pryvely. He seyde, * Alias the day that I was born ! Now is my prisoun werse than biforn \ Now is me schape eternally to dwelle Nought in purgatorie, but in helle. Alias ! that evere knew I Perotheus ! For elles hadde I dweld with Theseus I-fetered in his prisoun evere moo. Than hadde I ben in blisse, and nat in woo. Oonly the sighte of hire, whom that I serve, Though that I nevere hire grace may deserve, Wolde han sufficed right ynough for me. O dere cosyn Palamon,7 quod he, *Thyn is the vicorie of this aventure, Ful blisfully in prisoun maistow dure; In prisoun ? certes nay, but in paradys ! Wei hath fortune y-torned the the dys, That hast the sighte of hire, and I thabsence. For possible is, syn thou hast hire presence. And art a knight, a worthi and an able, That by som cas, syn fortune is chaungeable, Thou maist to thy desir somtyme atteyne. But I that am exiled, and bareyne Of alle grace, and in so gret despeir, That ther nys erthe, water, fyr, ne eyr, Ne creature, that of hem maked is, That may me helpe or doon confort in this. Wei oughte I sterve in wanhope and distr^sse; Farwel my lyf, my lust, and my gladnesse. Alias, why pleynen folk so in commune Of purveiaunce of God, or of fortune,